Source: https://www.aktuality.sk/clanok/733045/kauza-zmenky-kocnerovi-sa-nechce-na-sud-prisla-ruskova-zena/?AT=wgt.hp_hp-aktuality-najcitanejsie-24hod.c.x...B.&utm_source=cas.sk&utm_medium=zona-article&utm_content=box-aktuality-article&utm_campaign=cross
Timestamp: 2020-07-09 04:47:10+00:00

Document:
Kauza zmenky: prokurátor odovzdal súdu kompletnú Kočnerovu Threemu | Aktuality.sk
akt. 17.10.2019 20:11
Megaproces s Marianom Kočnerom a Pavlom Ruskom pokračuje. Súd vypočuje viacerých svedkov, aj muža označovaného za komplica. Kočner požiadal o konanie v neprítomnosti.
Dnešné hlavné pojednávanie vám sprostredkujeme online v textovej podobe, predseda senátu Špecializovaného trestného súdu zrušil pôvodný súhlas so zvukovým prenosom.
17:15 - Vážení čitatelia, dnešný online prenos sme ukončili, keďže hlavné pojednávanie sa práve skončilo. Súdny proces bude pokračovať 28. októbra.
17:02 - Prokurátor odovzdal senátu kompletnú komunikáciu Threema, z ktorej chce vykonávať dôkazy.
16:53 - Po výsluchu Jána Kováčika súd rozhodne, akých ďalších svedkov ešte plánuje predvolať. Bude medzi nimi aj bývalá spoločníčka Pavla Ruska Sylvia Volzová.
16:23 - Súd vyhlásil krátku prestávku.
16:19 - Rusko sa dnes vrátil aj k známej kauze zmeniek voči podnikateľovi Blaškovi, ktoré viedli k Ruskovmu koncu v politike. Vraj vznikli preto, že televízia Markíza musela náhle splatiť pôžičku Drukosu, tak si rýchlo požičali od Blaška - ten ale chcel, aby ich podpísal Rusko, nie Kováčik.
16:16 - Rusko: Ruskovcov vraj prinútilo k náhlemu odchodu z Markízy to, že by politici nedovolili predĺženie licencie, ak by v televízii zostali. Preto vraj oni predávali svoj podiel nevýhodnejšie (pred predĺžením licencie) ako Kováčik (po predĺžení licencie).
16:10 - Pavol Rusko označil za prekvapivé, ako veľa si Ján Kováčik nepamätá. Podľa Ruska si dôverovali, vôbec nemali na všetko zmluvy. „Koho by som dal za konateľa v takých ťažkých časoch, ak nie svoje druhé ja,“ poznamenal.
16:07 - Kováčik pripustil, že Markíza bola jeho najväčší biznis počas podnikateľskej kariéry.
16:05 - Kováčik dodal, že keď išiel na policajný výsluch, tak nevedel, k čomu bude.
16:01 - Dnes na súde Kováčik hovorí, že mu Rusko zrejme nespomínal žiadne mená.
16:00 - V prípravnom konaní, teda pred vyšetrovateľom, povedal Kováčik, že osobné záväzky, ktoré mu spomínal v minulosti Rusko, boli voči Kočnerovi a Ághovi.
15:55 - Kováčik potvrdil, že sa Rusko dlhšie stretával s bývalým členom licenčnej rady, známym právnikom Ernestom Valkom.
15:52 - Keď videl Kováčik, že aj Markíza by mala byť ručiteľom údajných zmeniek, myslel si, že to musí byť nejaký omyl.
15:51 - Kováčik nikdy nesľúbil, že by za Ruska urovnal akýkoľvek dlh potom, ako predal svoj podiel v Markíze americkej CME.
15:50 - Ak by vedel Kováčik o záväzku 500 miliónov korún, tak by nemal záujem o kúpu obchodného podielu v Markíze.
15:44 - Pavol Rusko nebol pri rokovaniach, ktoré viedol Kováčik na urovnanie sporu s Gamatexom, teda nebol pri spoločných rokovaniach s Kočnerom a Ághom.
15:31 - Ján Kováčik odpovedá na sériu otázok obhajoby neprítomného Kočnera, ako aj Pavla Ruska, ktoré súvisia s prevodmi podielov v Markíze.
15:07 - Súd nariadil krátku prestávku. Možno konštatovať, že svedok Ján Kováčik doposiaľ vyvracia tvrdenia svedkyne Viery Ruskovej, že by bol v minulosti počul o zmenkách a že by mal za ne vyplatiť 500-miliónov na základe dohody s Pavlom Ruskom. Kováčik sa o zmenkách dozvedel až z médií v roku 2016.
15:00 - Obhajca neprítomného Kočnera sa podrobne pýta na všetky prevody majetkových podielov Markízy a firiem okolo nej.
14:44 - Kováčik znova opakuje, že Rusko mu v minulosti len raz spomínal, že podpísal niečo pred Valkom, ale malo ísť len o osobnú záležitosť.
14:42 - Kočner nekontaktoval Kováčika ani z väzby, ani v období, kedy tam ešte nebol.
14:38 - Lídrom komunikácie pri spore s Gamatexom bol Kočner, nie Ágh.
14:36 - Kováčik nevníma vzťah Ruska so spoločníčkou Volzovou ideálne, asi si robili aj malé naschvály, ale nevnímal to ani katastrofálne.
14:32 - Spor s Gamatexom vnímal Kováčik ako ohrozenie Markízy. Do televízie vstupovali, až keď bola istota, že spor je urovnaný.
14:29 - Po získaní sumy Kováčika nikto nekontaktoval. Sprostredkovane sa mu dostávalo od ľudí z Markízy, že je nespokojnosť od Ruskovcov, že oni toľko nezískali.
14:27 - S Ruskom na tejto sume neparticipovali, ak by to tak bolo, bolo by to písomne zmluvne podchytené ako všetky podiely okolo Markízy.
14:26 - Za posledných 20 percent akcií v Markíze získali 1 miliardu 950-tisíc korún s M. Fiľom.
14:25 - S Ruskom vtedy už nebol 14 rokov v kontakte, tak to s ním neriešil. Bral to ako fakt.
14:24 - O zmenkách sa Kováčik dozvedel z médií (keď si ich začal Kočner v roku 2016 uplatňovať) a potom mu volali novinári, či o nich vedel. Mal rovnakú reakciu, ako teraz opisuje súdu.
14:23 - S Ernestom Valkom nikdy nerokovali v súvislostí s urovnaním s Markízou. Spomenul ho len raz Rusko, keď povedal, že niečo pred ním podpísal. Malo však ísť o osobnú záležitosť Ruska.
14:22 - Kováčik opakuje, že o žiadnom ďalšom záväzku voči Kočnerovi a Ághovi nevedel.
14:20 - Nikdy s Vierou Ruskovou neriešil záväzok zo zmeniek, ani keď bol v roku 2016 s ňou v Turčianskych Tepliciach na futbalovom turnaji.
14:19 - Vieru Ruskovú vnímal ako manželku Ruska, ktorá odišla do parlamentu. Mal pocit, že vie vśetko, čo sa deje v Markíze.
14:18 - Nemohol som sa zaviazať zaplatiť 500 miliónov korún, lebo som nevedel, za akú cenu predáme podiel v Markíze. Nikdy som o takej sume nič nevedel, vyhlásil Kováčik.
14:17 - Nikdy nepadla suma 500 miliónov korún, tvrdí Kováčik, nikdy nič také v súvislosti s Markízou nepadlo.
14:15 - Pavol Rusko informoval Kováčika, ako si chce vysporiadať obchodné záležitosti, keby uspel so vstupom do politiky. Vtedy sa ho Kováčik pýtal, či existujú aj nejaké jeho osobné záväzky. Vtedy mu Rusko povedal: niečo som podpísal, riešil som to s Ernestom Valkom, vás sa to netýka, opisuje Kováčik.
14:14 - Spor vznikol v auguste 1998, riešili to asi rok a pol. Hovorilo sa vtedy o niekoľkých záujemcoch, ktorí by chceli vstúpiť do Markízy. Kováčik mal o nich informácie len z druhej ruky.
14:13 - Akú predstavu mal na začiatku Kočnerov Gamatex, to si Kováčik presne nepamätá. Bolo to asi 150 miliónov korún.
14:12 - Kočner mal na začiatku inú predstavu, ale napokon sa dohodli na sume 80 miliónov korún a prevzatie dlhu 1 miliónov eur.
14:11 - Mal som pocit, že týmto sa spor uzavrel.
14:09 - Spor Markízy s Gamatexom (Kočner) sa urovnal dvoma zmluvami. Prvú uzavreli na prevod s firmou A.D.A.M. (matka Gamatexu), M. Kočner dostal 40 miliónov Korún, Ágh 40 miliónov korún. Druhou zmluvou prevzala Forza dlh Gamatexu milión eur.
14:08 - Už v roku 2005 boli naše stretnutia s Pavlom Ruskom sporadické, povedal Kováčik.
14:04 - Ak by som vedel o zmenke, nemohol by som na takejto transakcii participovať, dodal Kováčik.
14:03 - Od Pavla Ruska kúpila podiel spoločnosť A.R.J v septembri 2000, v ktorej bol aj Kováčik a podnikateľ M. Fiľo.
14:02 - Zmluva s Kočnerom a Ághom sa podpisovala v banke na Mostovej ulici v Bratislave.
14:01 - Kováčik teraz číta zo svojich poznámok, aké zmluvy sa uzatvárali v Markíze za jeho pôsobenia, teda keď ako šéf spoločnosti Forza preberal obchodné podiely v Markíze. Udialo sa to 30.6. 2000.
13:58 - Niekoľko hodín pred vykúpením firmy A.D.A.M. (majiteľa Gamatexu), teda keď sa urovnával spor s Gamatexom Mariana Kočnera, podpisoval Kováčik zmluvu, ktorú by nemohol podpísať, ak by vedel o existencii zmeniek.
13:57 - V roku 2002 sme sa rozprávali s Pavlom Ruskom o vysporiadaní jeho podielov. Pýtal som sa ho vtedy na ochranku, rusky hovoriacu, dodal Kováčik. Rusko mu vraj povedal, že ich má preto, lebo podpisoval niečo pred Ernestom Valkom, ale to je jeho súkromná záležitosť.
13:56 - O zmenkách som sa dozvedel z médií v roku 2016, spomína Kováčik.
13:54 - Pavla Ruska poznám od apríla 1996, pána Kočnera od roku 1997, povedal Kováčik. Rusko sa raz chcel stretnúť s Kočnerom.
13:53 - Začína vypovedať bývalý spolumajiteľ TV Markíza Ján Kováčik.
12:27 - Výsluch sa skončil, do 13:45 je prestávka.
12:35 - Viete si predstaviť, že by som podpisoval zmenky, na papieri z blšáku, ktorý by zabezpečil pán, ktorého som nikdy nevidel? Takto reagoval P. Rusko na výpoveď Dučáka.
12:32 - Kočner podľa Dučáka nemyslel slovami, že „jeho nezavrú“ to, že by mal nejakú ochranu orgánov štátu alebo vplyvných ľudí.
12:30 - Dučák si nespomína, či Kočnerovi niekedy niečo pomohol. „Aj roztlačenie auta je pomoc?“ pýtal sa. Necíti sa byť dlžnik Kočnera, len cíti spoločenské útrapy, ktoré mu to všetko prinieslo.
12.26 - Svedok rozpráva, že mal počas kauzy Pezinskej skládky problém, lebo mu chceli policajti doručiť obálku - mal cez firmu vzťah ku kauze, ktorý neopísal. Sedel na lavičke, stretol Kočnera. Povedal mu, že sa bojí, že ho zavrú. „On mi povedal, prepíš to na mňa, mňa nezavrú,“ tvrdil Dučák. O Kočnerovi hovorí, že bol vždy veľkorysý.
12.24 - Dučák nie je zadĺžený. Na otázku, či sa niečoho obáva, povedal, že sa bojí smrti. „Mám 67 rokov, teraz zomrel Karel Gott,“ dodal.
12:23 - Dučák sa zoznámik s M. Kočnerom, keď ho „ochránil“ v kauze Pezinská skládka. Predtým hovoril, že sa poznajú 40 rokov.
12:22 - Dučák označuje Petra Tótha ako univerzálneho svedka. Vraj sa mu podobá na Forresta Gumpa. Nehnevá sa na neho, len ho mrzí, že budú hrdinami jeho knižky. Vraj v nej budú fabulácie.
12:20 - Dučák je aj filmový dramaturg, tak si predstavoval, aký fígeľ by mohol byť v tom, keby sa do zmeniek urobili dierky na odobratie vzoriek. Už predtým poznamenal, že upozornil Kočnera, aby mu ich takto neznehodnotili.
12:15 - Dučák zohnal biele vozidlo - malo byť vraj na výrobu relácie M. Kočnera na Pranieri, v ktorej chcel ohovárať novinárov. Potom bol prekvapený, že ho mala Zsuzsová (bolo na záberoch v televízii). Tak sa na to pýtal Tótha, čo to má znamenať.
12:14 - Dučák tvrdí, že odovzdal Alene Zsuzsovej, obvinenej v kauze vraždy J. Kuciaka, škatuľu od Kočnera, s ktorou ho za ňou poslal P. Tóth.
12:12 - Dučákovi sa nechce hovoriť o rozhovorch s P. Tóthom. Napokon povedal, že sa ho pýtal, či bol Kočner zapojený do vraždy Jána Kuciaka. Vraj mu povedal, že tam je utajená osoba, ktorá bude Kočnera usvedčovať a tá ide do Kanady. Tomu Dučák nerozumel.
12:09 - Dučák nevie, kto je jeho obhajca v kauze Technopol, myslí si že advokát Mandzák, ktorý zastupuje aj Kočnera.
12:05 - Dučák už nemá kontakty so starožitníkmi svojej generácie, takže už by nevedel zohnať Kočnerovi staré veci, tvrdí na súde.
12:01 - Kočner bol zberateľom porcelánových tanečníc, tie som mu zabezpečoval. Daroval som mu budík.
11:58 - Kočnera som volal Pupkin, ale on sa urazí, keby to počul, hovorí Dučák. Vznikla preto, že Kočner stále chudol. Prezývku Slina na adresu Ruska z úst Kočnera nepočul, nepamätá si to.
11:57 - Zmenku podpísal len pre banku pred 20 rokmi, pre Kočnera žiadnu nevyrobil, nevidel jeho zmenky. V ŠEVT-e sa dali pred dvadsiatimi rokmi dali kúpiť zmenky v bločkoch.
11:55 - Dučák s Kočnerom dospeli k záveru, že polymerizácia pera so živicovou náplňou veľmi závisí od toho, kde sa pero skladuje, teda či je v teple, alebo chlade. Kočnera upozornil, že sa to nedá urobiť spektrometricky, ale len invazívne. „Dal som mu radu, aby si dal pozor, aby mu tam niekto neurobil dierky a nevyhlásil tie zmenky za neplatné,“ dodal.
11:54 - Dučák si hľadal aj na internete, ako popisujú tieto procesy ľudia v Amerike (asi znalci).
11:51 - Kočner sa vraj na Dučáka pýtal ako človeka znalého chémie (má ju vyštudovanú), ako starne atrament. Vysvetlil mu, že je to živica, ktorá polymerizuje. Asi to chcel vedieť, lebo sa pripravoval na nejakú obhajobu, myslí si Dučák. Vtedy už bolo známe, že sa spochybňujú zmenky.
11:50 - Tóth bol blízko rodiny, ja som bol len náhodný okoloidúci, vyhlásil Dučák. Nikdy sa vraj nestretávali sami, vždy bol pri tom advokát Šabík, alebo dcéry Kočnera.
11:49 - Dučák mal starožitníctvo do roku 2000, teraz sa zaoberá opravami starých hodiniek. Má príjem z penzie, je zamestnaný v developerskej spoločnosti.
11:47 - Dučák sa ohradil, že nemohol zabezpečiť ani staré guličkové pero, lebo by už nepísalo.
11:46 - Nezabezpečoval som žiadnu tlačiareň ani papier, hovorí Dučák. Svedok Tóth vravel, že Dučák zabezpečil veci na vytlačenie zmeniek.
11:45 - Nespomínam si, že by som dostal z basy pokyn od pána Kočnera, aby som niečo vykonal, tvrdí Dučák.
11:44 - Dučák poprel, že by cez Tótha alebo advokáta A. Šabíka dostal písomný odkaz od M. Kočnera z väzby. Iba ho vraj ústne pozdravoval.
11:43 - S Tóthom ho zoznámil Kočner v čase, keď písal reportáž.
11:41 - Dučák spresnil, že Tóth zisťoval, kde sú zmluvy k zmenkám. Mal sa opýtať spoluobvineného z kauzy zmenky Ágha, kde sú zmenky a zmluvy k nim.
11:39 - Stretnutia s Tóthom väčšinou inicioval Tóth, len posledné stretnutie inicioval Dučák - chcel od neho odpovede na isté otázky. Tóth s ním zas riešil, aby pral prádlo Kočnerovi, aby zariadil pre Kočnera kávovar do väzby. Ale potom aj zisťoval, kde sú papiere k zmenkám.
11:38 - Dučák sa v ostatných rokoch stretával aj s Petrom Tóthom. Požiadal ho po zadržaní M. Kočnera, aby mu chodil vymieňať prádlo. Tóth vraj od neho vyzdvedal nejaké veci. Naposledy sa stretli vlani, vtedy, keď išiel Tóth do Ameriky.
11:37 - S Pavlom Ruskom sa Dučák nepozná.
11:36 - Dučák sa stretával s Kočnerom obchodne, ale aj len tak, na káve. Aktuálne je stíhaný v kauze Technopol servis, stále považuje Kočnera za priateľa.
11:35 -V posledných rokoch sa Dučák s Kočnerom stretávali, ale nevie presne povedať, ako často. Raz mesačne, prípadne týždenne, ako prišlo. Teraz za ním nechodí na návštevy do väznice.
11:34 - Sú asi 40 rokov priatelia s M. Kočnerom, spoznal ho ako televízneho redaktora, on bol vtedy vo Filmovom týždenníku.
11:33 - „Nebol som svedkom, ani prítomný pri tom, čo sa asi vy domnievate,“ povedal Dučák.
11:31 - O kauze zmenky je Jozefovi Dučákovi známe všetko to, čo bolo v tlači a na tlačovkách.
11:29 - Začína sa výsluch Jozefa Dučáka, ktorý je známy aj z kauzy Technopol.
11:17 - Výsluch Viery Ruskovej sa skončil, po prestávke bude hlavné pojednávanie pokračovať výsluchom Jozefa Dučaka.
11:15 - Právna zástupkyňa Markízy spochybnila viaceré tvrdenia Viery Ruskovej, podľa nej nesedia časové údaje, ani to, čo Pavol Rusko hovoril v minulosti - konkrétne o tom, čo Viera Rusková vedela o zmenkách.
11:13 - V roku 2007 sme prišli mojou vinou o peniaze vložené do švajčiarského fondu, tvrdí Rusko. Vraj preto neboli schopní riešiť veci, ale bola dohoda, že ich vyrieši Ján Kováčik.
11:09 - Rusko sa vyjadruje k výpovedi exmanželky: nebol dôvod oznamovať naše dlhy CME.
11:03 - Pavol Rusko sa podľa exmanželky dozvedel o nevyrovnaní dlhu zo zmeniek až v roku 2015.
10:59 - Rusková hovorí, že sa treba pýtať Jána Kováčika, prečo z Ruskovho podielu vo firme Media Invest nevyplatil starý dlh, plynúci zo zmeniek.
10:57 - Keď dostali Ruskovci peniaze z predaja Markízy, exmanželka sa dohodla s P. Ruskom, že ich prevedú do Švajčiarska do fondu. Našiel ho P. Rusko, vraj mal výhodné úročenie.
10:54 - O zmenkách sa mal dozvedieť Kováčik od Ruska v lete 2000, tvrdí Rusková. „Pred Markízou bolo jazierko a lavička, tam boli usmiati“ opisovala súdu. Vtedy vraj obaja - Rusko s Kováčikom - povedali Ruskovej, že sú síce dlhy do budúcnosti, ale ona sa môže vrátiť do Markízy.
10:51 - Viera Rusková na otázky Lipšica pripustila, že po rozvode riešila s Ruskom, čo bude s ich záväzkami, keďže sa majetkovo nevysporiadali a ona je tiež právne zodpovedná za spoločné dlhy. Vraj jej povedal, že všetko sa pokúsi vyriešiť on. Neskôr poznamenala, že nemyslel dlh zo zmeniek voči Kočnerovi.
10:47 - Svedkyňa opísala, že si myslela, že so splatením dlhu zo zmeniek nebudú mať problém.
10:45 - Daniel Lipšic sa pýta V. Ruskovej, prečo neinformovala o zmenkách radu Slovenskej televíznej spoločnosti, v ktorej boli zástupcovia CME, V. Rusková, J. Kováčik a M. Fiľo.
10:36 - „Paľo mal s Janom Kováčikom dohodu, že keď sa predá podiel v Media invest, tak tam má Paľo dve tretiny, Kováčik jednu tretinu,“ opísal Rusková na firme. Táto firma sa mala predať Američanom po prevode licencie za dve miliardy korún. Takže Kováčik mal mať podľa svedkyne dostatok peňazí z podielu Pavla Ruska, ktorými mohol vyrovnať aj 500-miliónový dlh.
10:34 - Zmenky považovali Ruskovci za svoj osobný záväzok, tvrdí Rusková. Vraj druhá strana chcela, aby P. Rusko zmenky podpísal aj ako konateľ Markízy, tak jej to exmanžel povedal.
10:33 - Právnik Markízy Daniel Lipšic sa pýta Ruskovej, či vedela, že M. Radvan je už mŕtvy. Ona odpovedá, že sa to dozvedela až od exmanžela.
10:30 - O zmenkách podľa V. Ruskovej vedel aj Ján Kováčik, právnik CME M. Radvan a ona.
10:29 - Viera Rusková opisuje, že aj jeden z predstaviteľov CME vedel o dlhu Ruska, ale nepoznal podrobnosti.
10:25 - Svedkyňa vraví, že ohľadne výsluchu ju nikto neinštruoval, sama si pripravila poznámky.
10:24 - V. Rusková o úlohe E. Valka pri zmenkách: mal povedať, že ak to tak bude pokračovať ďalej, môže nasledovať konanie o licencie na Markízu.
10:23 - Viera Rusková tvrdí, že neočakáva žiadny bonus zo sporu o zmenky, keď sa na to prokurátor pýtal, povedala mu, že ju nepozná.
10:22 - V civilnom konaní okolo zmeniek V. Rusková nevypovedala, lebo exmanžel jej povedal, že to nie je potrebné. Keď to prešlo do trestnoprávneho konania, tak sama vyvinula iniciatívu vypovedať, na súhlas manžela sa nepýtala.
10:19 - Viera Rusková dala pred časom status na Facebooku, v ktorom tvrdila, že dodnes existujú ľudia, ktorí vedia o dlhu 500 miliónov korún z obdobia udalostí okolo Markízy. Potom ju požiadal Marek Para, obhajca M. Kočnera, či by o tom spísala záznam. Čakala, že ju osloví aj polícia. Zaujímali sa o to už len novinári, opisuje Rusková.
10:18 - Keď videla Rusková spoločnú fotku vysmiateho Kočnera a jej exmanžela, pýtala sa ho, ako to mohol urobiť. Vraj jej povedal, že Kočner vykúpil v dražbe jeho zadĺžený dom. Ona opisuje, že je iná, ona by sa z takého domu vysťahovala, má svoju hrdosť.
10.16 - V novembri 2017 sa sama Viera Rusková prihlásila na výsluch, lebo ju rozčúlilo zatknutie exmanžela pre obvinenie z prípravy vraždy Sylvie Volzovej. Pripúšťa, že o tejto kauze sa s manželom bavila so slovami, veď máme spoločnú minulosť.
10.15 - Viera Rusková sa už s Pavlom Ruskom nestretáva, iba vtedy, keď si berie deti. Tento víkend sa stretli.
10.14 - Ruskovci neriešili zmenky po rozvode, bezpodielové vysporiadanie manželov nebolo, zaniklo, lebo o neho tri roky nepožiadali.
10:12 - Prokurátor sa opakovane pokúša zistiť, prečo Ruskovú viac netrápili zmenky. „Nikto mi neklopal na dvere, haló nespácate,“ povedala Rusková. Myslela si, že dlh vyrovnal Kováčik a dodnes sa ho nepýtala, či to naozaj urobil.
10:10 - „Žila som v domnení, že keď Jano dostal dve miliardy, tak že vyplatil 500 miliónov Kočnerovi,“ vraví Rusková s tým, že zmenky pustila z pamäte, lebo ona mala s exmanželom iné - rodinné - problémy. Rusková by si ani ruku s Kočnerom nepodala.
10:08 - Zmenky pustila V. Rusková z hlavy. Suma, za ktorú predal J. Kováčik, sa jej zdala výhodná, myslela si, že on vyrovná dlh. Podiel mal predať za dve miliardy korún.
10:06 - Viera Rusková si myslela, že s manželom budú v Markíze dlhé roky, netušila, že podiely, ktoré považovala za poistky, budú predávať v roku 2005. Za poistku považoval aj to, že Ján Kováčik ostal v malej Markíze a predá podiel až po predĺžení licencie.
10:04 – Povedal mi, že podpísal zmenky na 500 miliónov, bol pri tom pán Valko, opakuje Rusková, čo jej mal povedať vtedy exmanžel.
10: 02 - Paľo mi povedal, že to budú zmenky na 500 miliónov korún, hovorí Rusková. O bianco zmenkách som sa dozvedela až z médií. Mali sa podpisovať v priestoroch Markízy. Nepamätá si dátum, kedy sa to stalo, malo to byťv lete 2000. „Nebola som tam, zmenky som nikdy nevidela,“ dodala. Ernest Valko mal byť pri podpise, vraví Ruskova exmanželka.
10:00 – Prokurátor Ján Šanta sa pýta Viery Ruskovej, aby podrobne opísal, koľko a akých zmeniek podpísal jej manžel.
9:54: - Nemám rada výpalné, zo strany pána Kočnera to bolo výpalné. Ale, aby bol koniec, tak som súhlasila, aby manžel podpísal zmenky, tvrdí Rusková. Mal sa tak urovnať spor s Gamatexom.
9:50 - Viera Rusková chcela ísť legálnou cestou, podľa nej každý vedel, ako Kočner získal práva na Markízu. Mal vtedy amnestiu prezidenta a podľa Ruskovej s ním nechcel mať nikto nič spoločné. S Kočnerom sa videla osobne len raz, keď ju pozval do kancelárie riaditeľa Markízy a povedal jej, že jej dáva výpoveď. „Dodnes toho človeka nemám rada a neznášam. Aby som podvodmi prichádzala k majetku,“ poznamenala Rusková.
9:47 - Politici vtedy zistili, aká je to sila, mať televíziu, spomenula na súde Viera Rusková. Podľa jej slov nemal nikto chuť riešiť ich patovú situáciu.
Viera Rusková
9:44 - O tomto všetkom som hovorila aj v parlamente, keď šéf SIS vystupoval so správou, tvrdí Rusková. „Pán Lexa povedal, že akcia Markíza bola čisto akcia opozície. Ja som sa prihlásila, že to nie je pravda“. Vtedy existovala nahrávka, tvrdí Rusková, ktorá mala dokazovať, že Lexa mal ponuku na kúpu Markízy, potom to mal posunúť bývalému mečiarovskému privatizérovi Alexandrovi Rezešovi a ten zas Vladimírovi Mečiarovi. Boli skupiny, ktoré chceli s Markízou handlovať, opisuje Rusková.
9:43 - Získali garanciu od CME, ktorá dostala práva na kontrolný balík.
9:42 - Do hry vstúpil Ján Kováčik s firmou A.R.J., ale na získanie podielu Volzovej by potreboval 170 miliónov korún, ktoré nemal.
9:41 - Rusková opisuje, že Volzová založila svoj firemný podiel a z peňazí si kúpili autá Čongrádyovci.
9:40 - Nastala patová situácia - Z Markízy prešli práva na firmu na Gamatex, ale licenciu mala Markíza, opisuje Rusková.
9:38 - Vtedy som zažila chlapcov s bejzbolovými pálkami, ktorí nás nepustili do Markízy. „Stálo tam 30 chlapcov s bejzbolovými pálkami,“ dodala. „Čongrádyho ľudia na mňa vytiahli zbraň vo Fajn klube, vytláčali ma z cesty pri Lamači. Situácia nebola jednoduchá, rozhodli sme sa obrátiť na verejnosť.“
9:38 - Podľa Ruskovej potom bolo obdobie prímeria, ale aj tak ju manžel s dcérou poslal pre istotu do Prahy, vrátila sa o pár mesiacov.
9:38 - Zistili sme, že pani Volzová podpísala zmluvu Silošovi Pohankovi. My sme tú zmluvu nezatajovali dovtedy, ale vedeli sme, že je neplatná. Povedal nám to aj pán Valko, vraví Rusková. Začali sa udalosti, ktoré nazýva cirkus.
9:36 -Televízia sa rozbehla dobre, ale v roku 1998 prišiel M. Kočner do televízie a vyhlásil, že Markíza je jeho. Viera Rusková bola vtedy doma, dozvedela sa to sprostredkovane a začala zisťovať, ako to je.
9:33 - Najprv mali mať jedného investora cez banku, ale Rusková si z novinárskych čias pamätala na Jeffreyho Silverberga, ktorý mal kontakty na CME. Vyhľadali ho a cez neho prezentovali CME, či by chceli byť investormi. Oni súhlasili.
9:32 - Keď sme sa uchádzali o licenciu, začala nás licenčná rada vydierať, že ak chceme uspieť, musíme mať podporu pána Siloša Pohanku, neúspešného uchádzača o licenciu na STV2. Uzavreli sme s ním zmluvu, aj tak sme licenciu nedostali vtedy, spomína na súde Rusková.
9:31 - Keď sme sa vo výberovom konaní uchádzali o licenciu, odovzdala som svoj podiel vo firme pani Sylvii Volzovej.
9:29 - S pánom Ruskom sme boli od roku 1981 manželia, v TV Markíza sme robili od roku 1996, ale niekoľko rokov predtým sme televíziu pripravovali. V novembri 1993 sme založili frmu, bol to náš sen založiť televíziu. Vedeli sme, že sa nemôžeme uchádzať o kanál STV 2, ale potom bola možnosť získať kanál OK 3, tam sme sa prihlásili.
9:28 - Výsluch V. Ruskovej navrhla obhajoba obžalovaných, takže ho aj vedú.
9:27 - Viera Rusková bude používať počas výsluchu poznámky.
9:25 - Nežijeme spolu deväť rokov, hovorí Rusková. Svojou výpoveďou nemôže spôsobiť exmanželovi ujmu, uviedla (pozn. red. - súd sa vždy pýta na tieto okolnosti príbuzných, môžu odoprieť výpoveď).
9:24 - Som matkou dvoch detí Pavla Ruska, nie som teraz s ním v príbuzenskom vzťahu, uviedla Viera Ruskova v úvode svojej výpovede.
9:23 -Obhajcovia Mariana Kočnera avizujú, že namietnu zákonnosť zloženia senátu
9:21 - Súd otvoril hlavné pojednávanie, prvá bude vypovedať Viera Rusková
Sudkyne v pozadí kauzy zmenky?
Tri, možno až štyri sudkyne podľa zverejnenej komunikácie z aplikácie Threema mohli pomáhať Marianovi Kočnerovi, aby vyhral spor s Pavlom Ruskom a TV Markíza o preplatenie zmeniek za takmer 70 miliónov eur. Najnovšie zistenia z Threemy hovoria, že Kočner v minulosti inštruoval Ruska, čo a ako má vypovedať. V jednom z troch civilných sporov Kočner aj zaznamenal úspech na okresnom súde, ale odvtedy sa karta úplne otočila.
Kauza zmenky, Marian Kočner
Zdieľaj na FacebookuZdieľajDiskusia / 0https://www.aktuality.sk/diskusia/733045/kauza-zmenky-kocnerovi-sa-nechce-na-sud-prisla-ruskova-zena/ Nahlásiť chybu
Bývalý sudca Sklenka vypovedal na NAKA o správach s mafiánom
Krištúfková sa vzdala funkcie splnomocnenkyne vlády pre rodinu
Keď mafiáni „spievajú“. Černák pri Volzovej zavaril Ruskovi (podcast)
Aktuality > Správy > Krimi > Kauza zmenky: prokurátor odovzdal súdu kompletnú Kočnerovu Threemu

References: Súd 
 súd 
 Súd 
 Súd 
 súd 
 Súd